ΣΗΜΕΙΑ ΟΜΙΛΙΑΣ  ΤΟΥ ΠΡΟΕΔΡΟΥ ΤΗΣ ΚΕΔΚΕ ΠΑΡΙ ΚΟΥΚΟΥΛΟΠΟΥΛΟΥ ΚΑΤΑ ΤΗΝ ΕΝΑΡΞΗ ΤΩΝ ΕΡΓΑΣΙΩΝ ΤΗΣ ΗΜΕΡΙΔΑΣ ΓΙΑ ΤΙΣ ΣΔΙΤ

Η συζήτηση για τις Συμπράξεις Δημόσιου και Ιδιωτικού Τομέα είναι μία συζήτηση που αναγκαστικά μας υποχρεώνει να μιλήσουμε για την ανάπτυξη και τη χρηματοδότησή της. Περί αυτού πρόκειται ουσιαστικά. Αν δεν αφορούσε αυτό το ζήτημα δεν θα συζητούσαμε νομίζω για τα ΣΔΙΤ. Έτσι λοιπόν να μου επιτρέψετε να κάνω μια πάρα πολύ μικρή ενδεικτική αναφορά στο γενικότερο πλαίσιο που αφορά την ανάπτυξη και τους διαθέσιμους πόρους σήμερα. Μια πολύ μικρή αναφορά στο «τι συμβαίνει στην Ευρωπαϊκή Ένωση» και μια ακόμα μικρότερη «τι συμβαίνει στη χώρα μας».

Σε  ότι αφορά την Ευρωπαϊκή Ένωση θέλω να θυμίσω πως η αναθεωρημένη Στρατηγική της Λισσαβόνας έχει θέσει σαφέστατα την εδαφική και κοινωνική συνοχή σε δεύτερη μοίρα και έχει προτάξει ως πρώτο και κυρίαρχο στόχο της Ένωσης την ανταγωνιστικότητα.

Ένα δεύτερο στοιχείο που έχει πάρα πολύ μεγάλη σημασία για τη συζήτησή μας και αφορά ιδιαίτερα εμάς που υπηρετούμε το θεσμό της Τ.Α., αφορά όμως και όλη την αγορά που γνωρίζει, αφορά και όλη την κοινωνία που δεν γνωρίζει, είναι ότι η Ε.Ε. μέσα από το Δ΄ Κ.Π.Σ. αποτυπώνει ένα βασικό προσανατολισμό όπου προσπαθεί ακριβώς στη λογική της ανταγωνιστικότητας να υπηρετήσει τη λεγόμενη «ανταγωνιστική πόλη» συγκεντρώνοντας σχεδόν όλο το ενδιαφέρον στις πόλεις, κάτι που η ύπαιθρος δεν το γνωρίζει, στην Ελλάδα τουλάχιστον. Στην Ελλάδα, η ελληνική κυβέρνηση, το παραδέχεται και η ίδια,  συμμετέχει στην πλειοψηφία των χωρών που έχουν στρέψει επί του ανταγωνιστικότερου τον άξονα, την πυξίδα αν θέλετε της Ε.Ε.

Άρα λοιπόν από την ελληνική κυβέρνηση δεν τίθεται κανένα ζήτημα. Μάλιστα, ακριβώς αυτή, αν θέλετε, είναι και η βασική ερμηνεία και όχι τα δημοσιονομικά προβλήματα, κατά την ταπεινή μου γνώμη, για τη δραματική περικοπή του προγράμματος Δημοσίων Επενδύσεων από το ΥΠ.ΟΙ.Ο., που υπηρετεί ακριβώς τη συγκεκριμένη αναθεωρημένη Στρατηγική της Λισσαβόνας. 

Επ’ αυτού δε πρέπει να σημειώσω δύο θεμελιώδεις διαφωνίες. Η μία είναι της Αυτοδιοίκησης. Είναι  σαφές ότι η Αυτοδιοίκηση της Ευρώπης, ανεξαρτήτως ιδεολογικής προέλευσης και προσανατολισμού, έχει μια θεμελιώδη διαφωνία με την αλλαγή αυτή προσανατολισμού της Ε.Ε., γιατί αυτό προκύπτει από τη φύση του θεσμού. Κάτι ανάλογο συμβαίνει και με την Αυτοδιοίκηση στην Ελλάδα, γιατί όπως ήδη έχω πει στην Ελλάδα υπάρχουν δύο προβλήματα: Πρώτον η Ελλάδα έχει μεγάλη ανάγκη να συμπληρώσει και να ολοκληρώσει υποδομές που δεν έχει κάνει, κατά συνέπεια είναι η τελευταία χώρα που θα ‘πρεπε να σκέφτεται περικοπή του προγράμματος Δημοσίων Επενδύσεων, και δεύτερον βέβαια, ως έλληνες πολίτες επισημαίνουμε αυτό που ήδη υπαινίχθηκα στην αρχή: δεν είναι δυνατόν απ’ την κυβέρνηση κυρίαρχα αλλά και από τις άλλες πολιτικές δυνάμεις να αποκρύπτεται ο θεμελιώδης προσανατολισμός της Ένωσης που πολώνει όλο το ενδιαφέρον της Ένωσης στις πόλεις, αυτό πρέπει να ειπωθεί. Και πρέπει να ανοίξει μια σοβαρή δημόσια συζήτηση στην Ελλάδα για το τι σημαίνει αυτό και ποια πρόσθετα μέτρα πρέπει να λάβει η χώρα ούτως ώστε να μη μαζεύει  συντρίμμια απ’ την ύπαιθρο χώρα την επόμενη δεκαετία.

Αυτά κυρίες και κύριοι θα θεωρώ σαν πολύ απαραίτητη εισαγωγή, γιατί νομίζω ότι δεν μπορούμε και δεν έχουμε δικαίωμα να συζητάμε εν κενώ είτε για τα ΣΔΙΤ είτε για το ΠΔΕ είτε για οτιδήποτε άλλο.

Σε ότι αφορά το ζήτημα των πόρων στη χώρα μας, θέλω να κάνω τα εξής σχόλια. Το ένα είναι ότι πραγματικά έχουμε μία διαρκή συρρίκνωση του Προγράμματος Δημοσίων Επενδύσεων. Το δεύτερο δεδομένο είναι ότι φυσικά και καλά κάνουμε και ασχολούμαστε και με τα ΣΔΙΤ, γιατί χρειαζόμαστε περαιτέρω πόρους, ήδη το είπα αφού έχουμε μεγάλη υστέρηση σε υποδομές, αλλά πρέπει να μας προβληματίσει όλους νομίζω η τρομερή υστέρηση της χώρας στα Κοινοτικά Πλαίσια Στήριξης. Είχαμε προβλέψει απ’ τον Δεκέμβρη του 2004 ως ΚΕΔΚΕ, ότι βαδίζουμε για μία απώλεια που θα ξεπεράσει τα 8 δις Ευρώ και απ’ ότι φαίνεται στο Γ΄ Κ.Π.Σ. ... δικαιωνόμαστε. Η χώρα δηλαδή, δεν λέω ότι δεν έχει ανάγκη τις ΣΔΙΤ, δεν με αφορά αυτή η λογική, αλλά η χώρα πρέπει να προβληματιστεί πολύ σοβαρά για τις τεράστιες απώλειες πόρων που σημειώνει και πραγματικά θέτω ένα ζήτημα, δηλαδή γιατί μιλάμε; Αν οι ΣΔΙΤ πρόκειται να αποφέρουν ένα επενδυτικό πρόγραμμα έργων τα επόμενα χρόνια 5, 6, 7, 10 δις Ευρώ και εμείς πρόκειται να χάσουμε κάπου 15 απ’ το Γ΄ και το Δ΄, για ποιο ακριβώς ζήτημα συζητάμε; Πού ακριβώς συμβάλλουν οι ΣΔΙΤ στην ανάπτυξη; Τα ακυρώνουμε από μόνοι μας. Δεν είναι αρνητική η προσέγγιση που κάνω στις ΣΔΙΤ, έχουν ανάγκη τους πόρους, το ξαναλέω τρίτη φορά για να μη παρεξηγηθώ. Αλλά είναι κάτι που πρέπει να μας προβληματίσει ιδιαίτερα.

Το τελευταίο που θέλω να πω δε, μιλώντας για τη χρηματοδότηση της ανάπτυξης στη γενική της προσέγγιση αυτή η έννοια, αφορά το ζήτημα του δανεισμού. Τα επιτόκια στην Ελλάδα είναι τοκογλυφικά. Απαθείς σχεδόν όλοι βλέπουμε τους τραπεζίτες να αθροίζουν αυτάρεσκα τα κέρδη τους κάθε χρόνο, να έχουν φτάσει σε ποσά απίστευτα και η πολιτική ηγεσία της χώρα στο σύνολό της να τους κοιτάει σχεδόν άφωνη. Είναι προκλητικά αυτά που συμβαίνουν στην Ελλάδα με τα επιτόκια να πετάνε στα ύψη.

Εγώ θα σας πω τι συμβαίνει στην Αυτοδιοίκηση. Το τοκογλυφικό Ταμείο Πρακαταθηκών και Δανείων τα παλιά μας δάνεια τα αποπληρώνουμε με 7%, τα καινούργια μας τα δανείζει με 5,9%, οι ιδιωτικές τράπεζες μας δίνουν 4,8% και η Ευρωπαϊκή Τράπεζα Επενδύσεων 3,5%. Πρόκειται ή δεν πρόκειται για καθαρά «τοκογλυφικές πράξεις». Μιλάμε για χρηματοδότηση. Πού μπορεί να προσφύγει ένας Δήμος σήμερα για να χρηματοδοτήσει ένα επενδυτικό του πρόγραμμα; Σε δανεισμό, σε ΣΔΙΤ, στο Κοινοτικό Πλαίσιο και στους Κεντρικούς Αυτοτελείς Πόρους και στο πρόγραμμα ΘΗΣΕΑΣ και σε ίδιους πόρους που έχει. Αυτές είναι οι πηγές που έχει. Ο δανεισμός είναι στην πράξη απαγορευτικός, στα Κοινοτικά Πλαίσια πρέπει να προβληματιστούμε όλοι και η Αυτοδιοίκηση για τις επιδόσεις μας, αν θέλουμε πραγματικά να ανταποκριθούμε σε αυτό που θα περιγράψω αμέσως παρακάτω.

Σ’ αυτό το γενικότερο πλαίσιο αξίζει να δούμε τα βασικά στοιχεία του νέου νόμου, όπως τουλάχιστον τα βλέπουμε στην ΚΕΔΚΕ. Κατ’ αρχήν θέλω να θυμίσω  ότι αυτοχρηματοδοτούμενα και συγχρηματοδοτούμενα έργα γινόταν και πριν το νόμο περί ΣΔΙΤ. Αυτό το ξέρουμε νομίζω όλοι. Πρέπει να δούμε τι ακριβώς καινούργιο φέρνει. Να θυμίσω απ’ τα μεγάλα έργα απ’ το «Ελ. Βενιζέλος», την Αττική Οδό μέχρι το Ρίο-Αντίρριο, τους υπόγειους χώρους στάθμευσης που έγιναν κατά κόρον σε όλη την Ελλάδα στα πλαίσια του 1418, ακόμα και το τελευταίο έργο, προκήρυξη 2003 αν θυμάμαι καλά, της Κτηματικής Εταιρείας του Δημοσίου για την Ακαδημία του Λιμενικού στην Αλεξανδρούπολη, όπως επίσης να θυμίσω ότι έργα με το διάταγμα 346/98 που ενσωμάτωσε την 9250 Κοινοτική Οδηγία περί παροχής υπηρεσιών, προκηρύχθηκε πέρυσι από τη σημερινή Κυβέρνηση το Εμπορικό Κέντρο στο Ολυμπιακό Χωριό, μια πραγματικά ιδιαίτερα ενδιαφέρουσα σύμβαση και πρωτοβουλία. Και πρέπει να σας πω κάτι που οι περισσότεροι δεν θα το γνωρίζετε φυσικά εδώ μέσα, ότι τα περιβόητα παρκόμετρα τα οποία ξήλωναν αγανακτισμένοι πολίτες στην Αθήνα το ’98, τότε που το Συμβούλιο Επικρατείας αμφισβητούσε αυτές τις συμβάσεις,  η Αυτοδιοίκηση το ΄91, ’92 και ’93 είχε ανοίξει το πρόδρομο δρόμο στα πλαίσια της 9250 και έκανε σύμβαση ανάθεσης εργασιών, κάτι σαν παροχή υπηρεσιών, έκανε με ιδιωτικές εταιρείες εξειδικευμένες, σύνθετες συμβάσεις με τις οποίες αυτές οι εταιρείες ανελάμβαναν, στήνανε ακριβώς την υπηρεσία, αντλούσαν μέσα από το έργο τους πόρους και υπήρχαν συμφωνίες που αποπληρωνόταν η επένδυση σε 7 ή 10 χρόνια ή 15, όσα συμφωνούσε ο κάθε Δήμος και είχε έσοδα από την πρώτη στιγμή και στο τέλος περιερχόταν στο Δήμο και το σύστημα της ελεγχόμενης στάθμευσης.

Αυτή η πρωτοπόρα καινοτόμα ιστορία βέβαια από ατυχής χειρισμούς του Δήμου Αθηναίων και από μία στενή αντίληψη του Επικρατείας, τινάχτηκε δυστυχώς στον αέρα και είναι μία πρωτοβουλία που έγινε πριν από 15 χρόνια. Επέτρεπε και επιτρέπει λοιπόν το θεσμικό πλαίσιο συμπράξεις με τον ιδιωτικό τομέα μεταξύ δημόσιου και ιδιωτικού τομέα και κατά συνέπεια πρέπει να απαντήσουμε σοβαρά στο ερώτημα, θα απαντήσει φυσικά ο Ειδικός Γραμματέας πολύ καλύτερα από εμένα, εγώ δεν είμαι ο συντάκτης του νόμου, μάλιστα ξέρει ο κος Κορρές ότι είχαμε σοβαρές αντιρρήσεις, δεν ερωτηθήκαμε καν ως ΚΕΔΚΕ, τελευταία στιγμή στείλαμε άρον άρον μία γνωμοδότηση, την τελευταία κυριολεκτικά στιγμή. 

Θα απαντήσω όπως είπα πως βλέπουμε από την πλευράς μας τον νόμο 3389 περί συμπράξεως Δημοσίου και Ιδιωτικού Τομέα. Προσωπικά πιστεύω ότι από τα βασικά του σημεία που μας ενδιαφέρουν από άποψη πολιτική από άποψη δηλαδή κοινωνικής και οικονομικής ανάπτυξης, αυτό εννοώ από πολιτική άποψη, πιστεύω πως είναι τέσσερα.

Σημείο πρώτο: Θεωρητικά ο νόμος περί ΣΔΙΤ απαντά στο βασικότερο πρόβλημα που είχαν τα αυτοχρηματοδοτούμενα και συγχρηματοδοτούμενα έργα με τον 1416 και το οποίο  ήταν ότι παρέπεμπε τις διαφορές των συμβολαίων στον Αστικό Κώδικα. Για να μην επιλυθούν ποτέ δηλαδή. Υποτίθεται ότι ο νόμος αυτός δημιουργεί ένα πλαίσιο για να λύνονται καλύτερα οι διαφορές. Όπερ έδει δείξε. Πρέπει να δούμε πως λειτουργεί γιατί είναι λίγο γενικές οι διατάξεις και όσοι έχουν ασχοληθεί ιδιαίτερα με το νόμο περί ΣΔΙΤ δεν μπορούν να βρουν αυτόματα τις απαντήσεις. Χρειάζεται πάρα πολύ δουλειά και συμπληρώσεις. 

Το δεύτερο σημείο, που είναι και η αιτία πολλών αντιδράσεων από μέρους του κατασκευαστικού τομέα, εγώ πιστεύω ότι είναι θετικό, είναι ότι ανοίγει «το παιχνίδι», και για άλλα κεφάλαια, έξω από αυτά που υπάρχουν  σε κατασκευαστικές εταιρείες. Δεν είναι κακό αυτό από μόνο του. Δεν νομίζω ότι κανένας μπορεί να έχει σοβαρή αντίρρηση καθαρά σ’ αυτό το ζήτημα, όταν η ανάπτυξη έχει ανάγκη διαρκώς από πόρους γιατί στενεύουν οι δημόσιοι πόροι, όταν τα κοινοτικά πλαίσια λιγοστεύουν σιγά σιγά και στην Ελλάδα, και οι επιδοτήσεις γίνονται  από πλαίσιο σε πλαίσιο χειρότερες. Μάλλον εμείς έχουμε παραπάνω ανάγκη από άλλες χώρες από πρόσθετους πόρους. Γι’ αυτό και έλεγα στην αρχή για να μην παρεξηγηθούμε, δεν είμαι κατά των ΣΔΙΤ, το ζήτημα είναι όμως ότι ανοίγει μεν το παιχνίδι και σε επενδυτές πέραν των παραδοσιακών κλάδων που χρηματοδοτούσαν τα έργα, αλλά η αξιολόγηση είναι, με την πιο ήπια έκφραση που καλούμαστε να κάνουμε όλοι οι δημόσιοι φορείς τουλάχιστον θολή. Δεν υπάρχουν κριτήρια. Τις κατασκευαστικές εταιρείες ξέραμε πως τις αξιολογούσαμε,  υπάρχουν τα πτυχία, υπάρχουν οι εμπειρίες, υπάρχει το ένα, υπάρχει το άλλο. Έναν επενδυτή που έρχεται από το πουθενά πώς τον αξιολογούμε, ο νόμος δεν βοηθάει. Και ελλοχεύει βέβαια τεράστιος κίνδυνος να μπει σε μεγάλες περιπέτειες και το δημόσιο και η Αυτοδιοίκηση. Δεν υπάρχουν σοβαρές διασφαλίσεις που να αφορούν την αξιολόγηση. Και νομίζω πως εδώ πρέπει να γίνει πάρα πολύ δουλειά.

Το τρίτο σημείο που επίσης είναι θετικό είναι ότι κινητοποιεί, για να μη πω τη λέξη αφυπνίζει, το Δημόσιο και την Αυτοδιοίκηση και το ανθρώπινο δυναμικό τους. Είναι γνωστό ότι άλλες είναι οι ταχύτητες που έχει ο ιδιωτικός τομέας και καλό είναι να το τρέξουμε λιγάκι το Δημόσιο και την Αυτοδιοίκηση και το ανθρώπινο δυναμικό τους, μιας και οι πόροι οι έτοιμοι, οι εύκολοι, οι διαθέσιμοι ολοένα και λιγοστεύουν. Αυτό είναι σαφές. Από την άλλη όμως πρέπει να επισημάνω ιδιαίτερα σε ότι αφορά την Αυτοδιοίκηση ότι ένα τεράστιο κομμάτι της πάσχει φοβερά από στελέχωση. Δεν έχουμε κανέναν να τρέξουμε με τις ΣΔΙΤ, δεν υπάρχει αντικείμενο και πολύ φοβάμαι ότι αν κάποιοι Δήμοι που πραγματικοί στερούνται στελέχωσης μπουν στον πειρασμό να ανοίξουν ιστορίες με ΣΔΙΤ θα ζήσουμε ιστορίες θλιβερές, τραγικές και κωμικοτραγικές σε κάποιες περιπτώσεις σε όλη την Ελλάδα. Το ίδιο ισχύει και για πολλές πλευρές του ελληνικού Δημοσίου, που κινούνται με δικούς τους ρυθμούς. Υπάρχουν οργανισμοί του Δημοσίου, και υπηρεσίες, που τους ξέρουμε όλοι, που πραγματικά βαδίζουν σε ρυθμούς του ’50, σε καλύτερη περίπτωση του ’70. Γι’ αυτές λοιπόν ελλοχεύει τεράστιος κίνδυνος γιατί  πραγματικά δεν έχουν καμία πρόσληψη καινούργιων ζητημάτων. Και εδώ πέρα βέβαια δεν αφορά την Ειδική Γραμματεία των ΣΔΙΤ του ΥΠ.ΟΙ.Ο., είναι μια συνολική κίνηση για το δημόσιο και την Αυτοδιοίκηση, που πρέπει να ενισχύσει το ανθρώπινο δυναμικό και τη στελέχωσή του και τη στήριξη με εξωτερικούς συμβούλους.

Το τέταρτο σημείο που είναι και το σημαντικότερο και έχει σχέση άμεση με αυτά που έλεγα στην αρχή, αφορά μία παρατήρηση την οποία έχουμε συζητήσει με τον κύριο Κορρέ, στην Γενική Γραμματεία των ΣΔΙΤ, ποιος δημόσιος φορές πάει που έχει επενδυτικό σχέδιο; Μόνο αυτός που θέλει δημόσιο χρήμα. Ένας δήμος που θέλει να κάνει ένα ξενοδοχείο με πλήρη αυτοχρηματοδότηση, δεν πάει στην Ειδική Γραμματεία των ΣΔΙΤ. Δεν έχει κανένα λόγο να πάει. Για ποιο λόγο να πάει; Για να υποστεί τη γραφειοκρατία και την καθυστέρηση; Δεν έχει κανένα λόγο να πάει. Στην Ειδική Γραμματεία των ΣΔΙΤ στη διαδικασία πας μόνο όταν θέλεις δημόσιο χρήμα. Και εδώ πέρα ελλοχεύει τεράστιος κίνδυνος δέσμευσης του προγράμματος δημοσίων επενδύσεων. Εδώ είναι που πρέπει να γίνει ο σοβαρότερος διάλογος, γιατί ελλοχεύει τεράστιος κίνδυνος να δεσμευθεί σταδιακά το σύνολο του ήδη συρρικνούμενου ΠΔΕ τα επόμενα χρόνια και σε λίγα χρόνια να μην υπάρχει δεκάρα τσακιστή ΠΔΕ στη χώρα, γιατί θα έχει δεσμευτεί σε αποπληρωμές έργων, που έχει εγγυηθεί με τη διαδικασία του νόμου η Ειδική Γραμματεία των ΣΔΙΤ. Ουσιαστικά το ΠΔΕ μετατρέπει σε τακτικό προϋπολογισμό επί της ουσίας και μάλιστα σε ανελαστικό κομμάτι. Εδώ ελλοχεύει ο μεγάλος κίνδυνος και η μεγάλη ένσταση που θέτουμε και εμείς ως Αυτοδιοίκηση. 

Θέλω να επισημάνω κλείνοντας για το νόμο 3389, τους τρεις μεγάλους κινδύνους: ο πρώτος είναι το Πρόγραμμα Δημοσίων Επενδύσεων αυτό καθαυτό, ο δεύτερος είναι ο πελατειακός χαρακτήρας, και ας μην παρεξηγηθεί η σημερινή κυβέρνηση, στην Ελλάδα ζούμε απ’ αυτό το σπορ δεν έχει απαλλαγεί καμία κυβέρνηση απ’ την μεταπολίτευση μέχρι σήμερα για να εξηγούμαστε. Ο πελατειακός χαρακτήρας που ελλοχεύει πίσω ακριβώς από τη διαδικασία των ΣΔΙΤ. Και ο τρίτος κίνδυνος, που ίσως αποβεί και σημαντικότερος αφορά την περιφερειακή ανάπτυξη της χώρας. Ακριβώς επειδή οι ελλείψεις σε στελεχιακό δυναμικό δεν επιτρέπει να προχωρήσει κανείς αν δεν έχει σοβαρή υποστήριξη, σε πάρα πολλές περιοχές της ελληνικής περιφέρειας δεν υπάρχει το ανθρώπινο δυναμικό για να στηρίξει τέτοιου τύπου σύνθετες διαδικασίες και πρωτοβουλίες, υπάρχει σοβαρός κίνδυνος να υπάρξει μια περαιτέρω πόλωση των επενδύσεων στο Λεκανοπέδιο της Αττικής και δευτερευόντως στη Θεσσαλονίκη και με πολύ μικρότερη ταχύτητα στην περιφέρεια και έτσι να μεγαλώσει το χάσμα ανάμεσα στο κέντρο και την περιφέρεια. 

Σ’ αυτούς τους τρεις σημαντικούς κινδύνους θέλω να κάνω τρεις συγκεκριμένες προτάσεις. Η μία πρόταση αφορά το ότι πρέπει να αναλάβουμε όλοι που υπηρετούμε απ’ την πλευρά του δημοσίου αυτή την ιστορία, πρωτοβουλίες σοβαρής στήριξης. Εμείς απ’ την πλευρά της ΚΕΔΚΕ αναλαμβάνουμε μια σοβαρή πρωτοβουλία να στηρίξουμε όλους τους Ο.Τ.Α. κεντρικά ακριβώς για να μη χαθούν στο πέλαγος ή κάποιοι άλλοι να μην τσιμπήσουν στα θολά νερά, από άγνοια και όχι από κακή πρόθεση ή οτιδήποτε άλλο. Στήνουμε ένα σοβαρό μηχανισμό στα πλαίσια του Ινστιτούτου Τοπικής Αυτοδιοίκησης, που έχουμε δημιουργήσει εδώ και ένα χρόνο και πιστεύω ότι θα έχουμε τους επόμενους μήνες και αποτελέσματα.

Το δεύτερο που θέλω να τονίσω προς την κυβέρνηση, προς τον αρμόδιο Υφυπουργό και τον Ειδικό Γραμματέα των ΣΔΙΤ, είναι μια ιδέα κύριε Υφυπουργέ και κύριε Ειδικέ Γραμματέα που πρέπει να τη δούμε πάρα πολύ σοβαρά  μαζί. Και η ΚΕΔΚΕ και το ΤΕΕ και η ΕΝΑΕ και άλλοι φορείς. Θα την πω ωμά για να γίνω κατανοητός. Εγώ πιστεύω ότι στα ΣΔΙΤ πρέπει να έχουν πρόσβαση οι Ο.Τ.Α., ας μιλήσω για τους Ο.Τ.Α. που εκπροσωπώ, μόνο όσοι έχουν πολύ καλές επιδόσεις και στα άλλα. Αλίμονο αν γίνει το καλάθι για τους άχρηστους, τότε θα ενισχυθεί ο πελατειακός χαρακτήρας. Προσέξτε θα πω ένα παράδειγμα για να καταλάβετε: εσείς κύριε Κορρέ κατάλαβα ότι καταλάβατε. Για να καταλάβουμε όλοι: είναι δύο Δήμοι γειτονικοί, ίδιου μεγέθους, ίδια όλα, και ίδια παράταξη για να μην πάει αλλού το μυαλό μας. Να μη βάζουμε τέτοιου τύπου παραμέτρους. Ο ένας Δήμος, λοιπόν συστηματικά εδώ και τρία τέσσερα χρόνια έχει δεσμεύσει τους πόρους του έχει κάνει την μελέτη για το βιολογικό καθαρισμό, είναι έτοιμος. ΄Ερχεται η τρίτη προγραμματική  περίοδος για το Ταμείο Συνοχής, είναι έτοιμος, υποβάλει το έργο, είναι επιλέξιμο, το δημοπρατεί και παράγει.

Και πάει και άλλος ο δήμος, ο οποίος δεν έχει ούτε καν προκαταρκτική μελέτη, πάει καταρχήν στο ΘΗΣΕΑ και λέει δε μου δίνεται καμιά 200-300 χιλιάδες ευρώ να το ωριμάσω. Και μετά πάει και στην Ειδική Γραμματεία να του εγγυηθεί τις ΣΔΙΤ. Και για τον δήμαρχο, τον φορέα δηλαδή που ουδόλως ενεργοποιήθηκε για ένα μείζον ζήτημα του δήμου του, έχουμε την εύκολη λύση με τις ΣΔΙΤ. Εγγυάται το δημόσιο, και σε λίγο όλοι μαζί δε θα έχουμε ΠΔΕ.Θεωρώ ότι αυτές οι διασφαλίσεις έχουν πολιτικό  χαρακτήρα και πρέπει να συμβούν.

Και η τρίτη πρόταση, που είναι πολύ συγκεκριμένη και αφορά κάτι πάρα πολύ τολμηρό. Τα ΣΔΙΤ δεν πρέπει να χρηματοδοτήσουν δημόσιες υποδομές και υπηρεσίες που δεν έχουν έσοδα.

Αυτά που ακούω για νοσοκομεία, σχολεία κ.λπ. ειλικρινά δεν τα καταλαβαίνω. Πάμε μαθηματικά να δεσμεύσουμε το ΠΔΕ. Και το λέω ακραία έτσι για να προκαλέσω. Διότι αν δεν έχει έσοδα κάτι που κάνουμε, δεν κατάλαβα τι είναι οι ΣΔΙΤ. Ας πάει να δανειστεί η χώρα για να κάνει τα ΣΔΙΤ.

Μας είναι εντελώς δυσδιάκριτο για το τι ακριβώς πάμε να κάνουμε από κάτι που δεν έχει έσοδα. Να ευνοήσουμε έναν τόπο ή έναν κλάδο παραγωγής ή ένα τομέα προβληματικό να τον ενισχύσουμε με ΣΔΙΤ με την εγγύηση του δημοσίου, αλλά οι ωφελούμενοι να αναλάβουν και το κόστος, όχι να το διευρύνω σε όλη την κοινωνία. Αυτό είναι το νόημα. Να κάνω έναν δρόμο που είναι αποδεκτό κοινωνικά το διόδιο, να κάνουμε μικρά πράγματα, σαν τα παρκόμετρα, που έχουν έσοδα, που πληρώνει το ίδιο το σύστημα. Γιατί πρέπει δηλαδή να κάνουμε μια τεράστια παρέμβαση στον κρατικό προϋπολογισμό.

Με αυτές τις σκέψεις  και με τη δέσμευση ακριβώς για να αποφύγουμε μια σειρά κινδύνους και να αξιοποιήσουμε  ευκαιρίες εμείς είμαστε αποφασισμένοι να κάνουμε έναν σοβαρό μηχανισμό υποστήριξης. Εμείς δε λέμε όχι, κάθε άλλο στην μεγάλη πρόκληση των ΣΔΙΤ, απλά με την οπτική που προσπάθησα να περιγράψω. Θα συστήσουμε έναν σοβαρό μηχανισμό υποστήριξης έτσι ώστε οι ΟΤΑ να  μπορέσουν να είναι πρώτοι και καλύτεροι και να αποφύγουν κατά το δυνατόν επικίνδυνες ατραπούς και περιπέτειες που δεν επιθυμεί κανένας.

